**UPORABA INFORMACIJSKO-KOMUNIKACIJSKE TEHNOLOGIJE (IKT) U NASTAVI NA PRIJEDIPLOMSKOM STUDIJU PRIMALJSTVA FAKULTETA ZDRAVSTVENIH STUDIJA U RIJECI**

**Deana Švaljug1, Daniela Malnar1, Stella Lampret Puž1**

1 Sveučilišta u Rijeci, Fakultet zdravstvenih studija, Viktora Cara Emina 5,

51000 Rijeka, Republika Hrvatska

**Sažetak**

Na Fakultetu zdravstvenih studija Sveučilišta u Rijeci na prijediplomskom stručnom studiju Primaljstvo u sklopu kolegija Informatizacija i administracija u primaljstvu, na praktičnom dijelu nastave, studentice i studenti upoznaju se s radom mrežnog programa Medicus.Net. Program se aktivno koristi u liječničkim ordinacijama svih djelatnosti zdravstvene zaštite; poliklinikama, domovima zdravlja, bolnicama, klinikama i drugim zdravstvenim ustanovama. Prilagođen je za jednostavno i brzo obavljanje svih aktivnosti vezanih za evidenciju podataka pacijenata. Korištenjem programa studenti savladavaju osnove rada kao što su (unos matičnih podataka o pacijentu - elektronički zdravstveni zapis, pregled podataka pacijenta (povijesti bolesti, nalazi, recepti, uputnice), unos dijagnostičko-terapijskih postupaka i sl.

Također, studenti i studentice se upoznaju s programskom potporom za pisanje i uređivanje teksta MS Word gdje savladavaju jednostavnije i složenije funkcije rada programa (grafičko uređenje teksta, umetanje slike ili tablice, izrade sadržaja, pohrane i naknadnog uređivanja teksta). Uz MS Word, studenti savladavaju i osnovne funkcije programa MS Excel (oblikovanje dvodimenzijskih tablica podataka, izračunavanje zadanih statističkih podataka iz tablica pomoću funkcija (suma, aritmetička sredina, standardna devijacija i dr.)), te oblikovanje slikovnih prikaza zadanih tabličnih podataka.

Nadalje, studenti uče kako pretraživati bibliografsku bazu podataka Medline, pomoću Pubmed mrežnog servisa i tezaurusa MeSH (engl. *Medical Subject Headings*). Pravilno postavljena pretraga (unos ključnih riječi, filtera, Booleovih operatora, autora) doprinijeti će detaljnijem rezultatu pretrage. Pravilno pretraživanje baza podataka ključan je element za savladavanje stručnih sadržaja kolegija koji im pomaže kako bi u praksi mogli primjenjivati postupke primaljske njege – npr. intervencije temeljene na dokazima. Pretraživanje baza podataka ujedno čini podlogu kod praktičnog dijela istoimenog kolegija, a vezanog za oblikovanje prezentacija u mrežnoj aplikaciji Canva ili programu MS Power Point gdje studenti savladavaju osnove oblikovanja prezentacije i primjenjuju pravila za njihovu izradu.

***Ključne riječi****:* informacijsko-komunikacijska tehnologija (IKT), baze podataka, mrežni program, Medicus.Net, digitalizacija

**Adresa autora za korespondenciju**

Stella Lampret Puž

Sveučilište u Rijeci, Fakultet zdravstvenih studija

Viktora Cara Emina 5, 51000 Rijeka, RH

telefon: +38551554933

mail adresa: stella.lampret.puz@fzsri.uniri.hr